
Automata gyártósori ciklusidő kiegyenlítése

Kulcsszavak: Ciklusidő;Optimalizálás;Szimuláció;Automatizálás;
   A mai modern gyárakban bevett gyakorlat az olyan szerelősorok telepítése, ahol egy dolgozó több állomást szolgál ki. Azért, hogy az ilyen szerelősoron belül a munkafolyamat és az anyagáramlás zavartalanul haladjon, elengedhetetlen a dolgozói munkatartalmak kiegyenlítése. A legjobb az lenne, ha minden dolgozó pontosan ugyanannyi ideig dolgozna a folyamat egyes elemein, egyszerre végeznének és egyszerre adnák tovább a félkész terméket. A technológiai folyamatok korlátai miatt azonban ez lehetetlen, így a Folyamatmérnökök feladata megtalálni azt a munkatartalom elosztást, amivel majd később a gyártósort optimális feltételek mellett üzemeltetni tudják. Nehezíti a feladatot, hogy termelő vállalatonként eltérő lehet a stratégia, amit követni kell. Általánosságban elmondható, hogy elsődleges cél a termelési hatékonyság növelése, de azt már a cég határozza meg, hogy ennek az eléréséhez megengedhető-e, hogy pl. a dolgozók által megtett út lényegesen növekedjen?       Dolgozatomban azt mutatom be, hogy hogyan tudjuk a legjobb megoldást megtalálni erre a problémára. Ehhez először elvégzem a feladatot manuálisan, egy minta gyártósor példáján keresztül. Bemutatom, hogy ennek milyen korlátai vannak, milyen szempontokat kell figyelembe venni egy munkaerő kiegyenlítés alkalmával és honnan tudjuk azt, hogy a lehetőségekhez mérten a legjobb opciót találtuk meg? Ezt a kérdéskört elemzi a divergens gondolkodás.
   Majd a Tecnomatix Plant Simulation szoftvert alkalmazva, elkészítem a minta soromat és ezen futtatom az általam készített automata ciklusidő kiegyenlítő algoritmust. Ennek segítségével elemezni tudom a termelősort és ki tudom választani azt a legjobb megoldást, ami a vállalat filozófiáját is tükrözni. Ki tudom választani az a reális opciót a munkaerő kiegyenlítésre, ami lehetővé teszi a termelékenységem növelését anélkül, hogy túlzott terhet jelentene a dolgozók számára.
   Egy ilyen megoldás jellemzően nem igényel beruházási igényt, így elmondható, hogy ezzel a módszerrel befektetés nélkül lehet termelékenység növekedést elérni. Az algoritmust több dolgozói létszámra és munkaállomásra is lehet alkalmazni, így elméletileg bármely, a programban lemodellezett sor esetén alkalmazható.



